મળતી માહિતી મુજબ ગત 21 જુલાઈના રોજ એનડીટીવીના પત્રકાર રવીશકુમારને મનીષ સોમાણી નામનું ફેસબુક એકાઉન્ટ ધરાવતી વ્યક્તિએ અમદાવાદ આઇઆઇએમમાંથી અભ્યાસ તેમજ ઇન્ટેલિજન્સ બ્યૂરોના અધિકારી તરીકેની ઓળખ આપી હતી. આ વ્યક્તિએ રવીશકુમારને ગાળ આપી ટીકા ટિપ્પણી કરી હતી. જેના પગલે રવીશકુમારે તેમના ફેસબુક એકાઉન્ટમાં પોસ્ટ કરી જણાવ્યું હતી કે જો ખરેખર આ વ્યક્તિ ઇન્ટેલિજન્સ બ્યૂરોમાં હોય તો આ વિભાગની વિશ્વસનીયતા માટે સારું નથી તેમજ અમદાવાદ ઇન્ટેલિજન્સ બ્યૂરોના ચીફ સુધી આ વાત પહોંચતાં અને તેઓ આ વ્યક્તિને ગાળ દેવાના ઉત્કૃષ્ટ પ્રદર્શન બદલ સન્માનિત કરે.અમદાવાદ ક્રાઈમ બ્રાન્ચના અધિકારીઓના ધ્યાને આ બાબત આવતાં તેઓએ આ અંગે ઇન્ટેલિજન્સ બ્યૂરોમાં ગુપ્ત રીતે તપાસ કરી હતી. તપાસ બાદ મનીષ સોમાણી નામની આવી કોઈ વ્યક્તિ ન હોવાનું બહાર આવ્યું હતું. જેથી ક્રાઇમ બ્રાન્ચના પી.એસ.આઈ કે.જી ચૌધરીએ જાતે ફરિયાદી બની મનીષ સોમાણી સામે ગુનો દાખલ કર્યો છે.